b'\n_START_ARTICLE_\nBiserica Sf\xc3\xa2ntul Ioan Botez\xc4\x83torul din Stamate\n_START_PARAGRAPH_\nBiserica \xe2\x80\x9eSf\xc3\xa2ntul Ioan Botez\xc4\x83torul\xe2\x80\x9d din Stamate este o biseric\xc4\x83 ortodox\xc4\x83 construit\xc4\x83 la mijlocul secolului al XIX-lea \xc3\xaen satul Stamate din comuna F\xc3\xa2nt\xc3\xa2nele aflat\xc4\x83 \xc3\xaen jude\xc8\x9bul Suceava.\n_START_SECTION_\nIstoric\n_START_PARAGRAPH_\nOdat\xc4\x83 cu extinderea satului Stamate dinspre domeniul B\xc4\x83lu\xc8\x99enilor, dincolo de Valea Lacului, boierul \xc8\x98tefan Stamate a construit o bisericu\xc8\x9b\xc4\x83 de lemn, pe un teren de unde se vedea o panoram\xc4\x83 foarte frumoas\xc4\x83 a localit\xc4\x83\xc8\x9bii, construind \xc3\xaen apropiere \xc8\x99i o cas\xc4\x83 parohial\xc4\x83._NEWLINE_Dup\xc4\x83 ce noul proprietar al mo\xc8\x99iei a devenit boierul Costachi Miclescu, s\xc4\x83tenii \xc3\xaen frunte cu preotul Simion Simionescu au construit o biseric\xc4\x83 din c\xc4\x83r\xc4\x83mid\xc4\x83, cu temelia din piatr\xc4\x83 \xc8\x99i au acoperit-o cu \xc8\x99indril\xc4\x83. Bisericu\xc8\x9ba nu avea pod \xc8\x99i nu era pictat\xc4\x83 \xc3\xaen interior, pere\xc8\x9bii fiind doar v\xc4\x83rui\xc8\x9bi. _NEWLINE_Costachi Miclescu, fiind rud\xc4\x83 cu mitropolitul Calinic Miclescu al Moldovei, l-a adus pe vestitul pictor bisericesc Strejescu, care a pictat icoanele din catapeteasm\xc4\x83. Acela\xc8\x99i boier a pl\xc4\x83tit pentru confec\xc8\x9bionarea celor cinci clopote \xc8\x99i a cump\xc4\x83rat c\xc4\x83r\xc8\x9bile de cult. Mo\xc8\x99ia a fost v\xc3\xa2ndut\xc4\x83 lui Iordache Ciolac, ginerele lui Beizadea Moruzzi. La r\xc3\xa2ndul s\xc4\x83u, Iordache Ciolac a v\xc3\xa2ndut mo\xc8\x99ia familiei Ghika din Dumbr\xc4\x83veni, apoi mo\xc8\x99ia a trecut pe r\xc3\xa2nd \xc3\xaen proprietatea fra\xc8\x9biilor Samoil \xc8\x99i Moise Casstiner \xc8\x99i a lui Bogdan Ciomac. _NEWLINE_Pisania de la intrarea \xc3\xaen biseric\xc4\x83 con\xc8\x9bine urm\xc4\x83toarea inscrip\xc8\x9bie: _NEWLINE_\xe2\x80\x9eZiditu-va acest Sf\xc3\xa2nt l\xc4\x83ca\xc8\x99 cu hramul Sf\xc3\xa2ntul Ioan Botez\xc4\x83torul \xc3\xaentre anii 1822 - 1862 de c\xc4\x83tre doamna Maria Rosetti, \xc3\xaen anul 1862, Ioan Cantacuzino o \xc3\xaenzestreaz\xc4\x83 cu catapeteasm\xc4\x83 pictat\xc4\x83 \xc8\x99i este sfin\xc8\x9bit\xc4\x83 de I.P.S. Mitropolitul Veniamin Costache. \xc3\x8entre anii 1987 - 1988 \xc3\xaen timpul p\xc4\x83storirii preafericitului patriarh al BOR Teoctist \xc8\x99i a IPS Pimen Suceveanul, protopop fiind I.C. Ciubotaru Mandache, iar preot paroh Gliga Dumitru, acest sf\xc3\xa2nt l\xc4\x83ca\xc8\x99 a fost tencuit in praf de piatr\xc4\x83 \xc3\xaen exterior, iar interiorul \xc3\xaempodobit cu pictur\xc4\x83 \xc3\xaen tehnic\xc4\x83 fresc\xc4\x83 de pictorul Chelsoi Mircea \xc8\x99i dotat cu iconostas \xc8\x99i str\xc4\x83ni din stejar sculptat.\xe2\x80\x9d_NEWLINE_\xe2\x80\x94Pisania Bisericii din Stamate_NEWLINE_ _NEWLINE_De atunci, la aceast\xc4\x83 biseric\xc4\x83 au slujit preo\xc8\x9bii Ioan Simionescu, Gheorghe Costiniuc, iar de la anul 1911 a venit aici preot Gh. Castiniu, care a reparat biserica \xc3\xaen dou\xc4\x83 r\xc3\xa2nduri \xc3\xaen anul 1923 \xc8\x99i anul 1938, cu sprijinul localnicilor. Acela\xc8\x99i preot a construit \xc8\x99i o cas\xc4\x83 parohial\xc4\x83, cheltuind personal bani \xc8\x99i munc\xc4\x83. Au slujit apoi ca parohi preo\xc8\x9bii Nicolae \xc8\x98tiurc\xc4\x83 \xc8\x99i Mihai Leuc\xc4\x83.'